ระเบียบคณะกรรมการกำกับกิจการพลังงาน ว่าด้วยการขอรับใบอนุญาตและการอนุญาตการประกอบกิจการพลังงาน (ฉบับที่ 3) พ.ศ. 2560

ระเบียบคณะกรรมการกำกับกิจการพลังงาน
ว่าด้วยการขอรับใบอนุญาตและการอนุญาตการประกอบกิจการพลังงาน
(ฉบับที่ ๓)
พ.ศ. ๒๕๖๐
 

โดยที่เป็นการสมควรแก้ไขเพิ่มเติมระเบียบคณะกรรมการกำกับกิจการพลังงาน
ว่าด้วยการขอรับใบอนุญาตและการอนุญาตการประกอบกิจการพลังงาน
พ.ศ. ๒๕๕๑ เพื่อกำหนดหลักเกณฑ์และเงื่อนไขในการยื่นคำขอรับใบอนุญาตประกอบกิจการไฟฟ้า
ประเภทใบอนุญาตจำหน่ายไฟฟ้าสำหรับการอัดประจุไฟฟ้าให้กับยานยนต์ไฟฟ้า
ที่มีขนาดตั้งแต่ ๑,๐๐๐ กิโลโวลต์แอมแปร์ขึ้นไป

อาศัยอำนาจตามความในมาตรา
๕๐ แห่งพระราชบัญญัติการประกอบกิจการพลังงาน พ.ศ. ๒๕๕๐
คณะกรรมการกำกับกิจการพลังงาน ในการประชุมครั้งที่ ๔๔/๒๕๖๐ (ครั้งที่ ๔๘๖) เมื่อวันที่
๒๗ กันยายน ๒๕๖๐ ออกระเบียบไว้ ดังต่อไปนี้

ข้อ
๑ ระเบียบนี้เรียกว่า ระเบียบคณะกรรมการกำกับกิจการพลังงาน
ว่าด้วยการขอรับใบอนุญาตและการอนุญาตการประกอบกิจการพลังงาน (ฉบับที่ ๓) พ.ศ. ๒๕๖๐

ข้อ
๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ให้เพิ่มความต่อไปนี้เป็นข้อ ๓/๑
ของระเบียบคณะกรรมการกำกับกิจการพลังงาน ว่าด้วยการขอรับใบอนุญาตและการอนุญาตการประกอบกิจการพลังงาน
พ.ศ. ๒๕๕๑
ข้อ ๓/๑ ในระเบียบนี้
สถานีอัดประจุไฟฟ้า หมายความว่า
อาคารหรือสถานที่ซึ่งให้บริการอัดประจุไฟฟ้าแก่ยานยนต์ไฟฟ้า
โดยมีการติดตั้งหม้อแปลงไฟฟ้าหรือเครื่องแปลงกระแสไฟฟ้า (Grid-Connected Inverter) ขนาดรวมกันตั้งแต่ ๑,๐๐๐ กิโลโวลต์แอมแปร์ขึ้นไป
ยานยนต์ไฟฟ้า หมายความว่า
พาหนะที่มีการขับเคลื่อนด้วยมอเตอร์ไฟฟ้า
หรือที่อาศัยเครื่องยนต์เผาไหม้ภายในมาใช้ร่วมกับมอเตอร์ไฟฟ้าทั้งในส่วนของการขับเคลื่อนและผลิตพลังงานไฟฟ้าเก็บสะสมในแบตเตอรี่
หรือเทคโนโลยีการใช้ก๊าซไฮโดรเจนในการผลิตพลังงานไฟฟ้าจากเซลล์เชื้อเพลิงเพื่อมาเป็นต้นกำลังในการขับเคลื่อน

ข้อ
๔ ให้เพิ่มเติมความต่อไปนี้เป็น (ฉ)
ของข้อ ๗ (๑) ของระเบียบคณะกรรมการกำกับกิจการพลังงาน ว่าด้วยการขอรับใบอนุญาตและการอนุญาตการประกอบกิจการพลังงาน พ.ศ. ๒๕๕๑
(ฉ) ใบอนุญาตจำหน่ายไฟฟ้า สำหรับสถานีอัดประจุไฟฟ้า
๑)
แผนงานเกี่ยวกับการจำหน่ายหรือการจัดให้ได้มาซึ่งไฟฟ้า
ซึ่งมีรายละเอียดเกี่ยวกับการจำหน่ายหรือการจัดให้ได้มาซึ่งไฟฟ้า
๒)
จำนวนผู้ใช้ไฟฟ้า จำนวนหน่วยไฟฟ้าที่ผู้ใช้ไฟฟ้าแต่ละรายต้องการใช้ในแต่ละเดือน ประมาณการใช้พลังไฟฟ้าและพลังไฟฟ้าสูงสุดในแต่ละเดือน
และจำนวนหน่วยไฟฟ้าที่จะจำหน่าย ยกเว้นการไฟฟ้านครหลวง และการไฟฟ้าส่วนภูมิภาค
ให้ยื่นข้อมูลดังกล่าวแยกตามกลุ่มผู้ใช้ไฟฟ้าและประเภท
๓)
เอกสารเกี่ยวกับต้นทุนการดำเนินการ
๔)
เอกสารแสดงรายละเอียดการเชื่อมต่อระบบจำหน่ายไฟฟ้า
๕)
เอกสารแสดงมาตรฐานด้านเทคนิคและความปลอดภัย
๖)
หนังสือยินยอมให้เชื่อมต่อระบบโครงข่ายพลังงานกับผู้รับใบอนุญาตรายอื่น
๗)
เอกสารและหลักฐานอื่นตามแบบที่เลขาธิการกำหนด

ข้อ
๕ สถานีอัดประจุไฟฟ้าที่ให้บริการอัดประจุไฟฟ้าแก่ยานยนต์ไฟฟ้าอยู่ก่อนวันที่ระเบียบนี้มีผลใช้บังคับ
ให้ดำเนินการยื่นคำขอรับใบอนุญาตประกอบกิจการพลังงาน ประเภทใบอนุญาตจำหน่ายไฟฟ้าภายในหกสิบวันนับแต่วันที่ระเบียบนี้ใช้บังคับ
และเมื่อยื่นคำขอรับใบอนุญาตแล้ว
ให้ประกอบกิจการได้ต่อไปจนกว่าจะได้รับแจ้งคำสั่งไม่ออกใบอนุญาตจากคณะกรรมการกำกับกิจการพลังงาน


ประกาศ
ณ วันที่ ๕ ตุลาคม พ.ศ. ๒๕๖๐
พรเทพ ธัญญพงศ์ชัย
ประธานกรรมการกำกับกิจการพลังงาน
  
ปวันวิทย์/อัญชลี/จัดทำ
๓๐
ตุลาคม ๒๕๖๐

นุสรา/ตรวจ
๑
กันยายน ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๕๙ ง/หน้า ๑๖/๒๐ ตุลาคม ๒๕๖๐